Държавен вестник, бр. 87, 2025 г., стр. 31

БРОЙ  87	
Д Ъ Р Ж А В Е Н  В Е С Т Н И К 	
СТР.  31   
поддръжката и ремонтите, комуникационни умения за взаимодействие с обитателите и 
доставчиците, както и аналитични умения за управление на бюджета и оптимизация на 
разходите. Той/тя често използва софтуерни програми за управление на имоти и електронни 
таблици за следене на разходите и приходите. Работната му среда включва компютър с 
интернет връзка, специализиран софтуер за управление на имоти, мобилен телефон за 
комуникация с обитателите и доставчиците, принтер и скенер за обработка на документи. За 
поддръжката и ремонтите могат да се използват различни ръчни и електрически инструменти, 
като отвертки, чукове, бормашини и др. Резултатите от работата му/й включват добре 
поддържани и функционални общи части на сградата, удовлетворени обитатели, точна и 
актуална документация за всички дейности, свързани с управлението на сградата, както и 
оптимизирани разходи за поддръжка и ремонт. Документите включват отчети за разходите, 
договори с доставчици, протоколи от общи събрания и други административни документи. 
Работното време е 8 часа на ден, но при аварийни ситуации може да се изисква работа в 
извънработно време. Работата на лицето е динамична и комбинира административни, 
ремонтни и комуникационни дейности. Лицето трябва да притежава личностни качества, като 
проактивност, внимание към детайлите и способност за работа под напрежение. Познаване на 
специфичната нормативна уредба, свързана с управлението на жилищни сгради и 
безопасността на труда, умения за работа с компютър и специализиран софтуер за управление 
на имоти, познания в областта на поддръжката и ремонта на недвижими имоти, отлични 
организационни и комуникационни умения и желание за учене и развитие. Работата 
комбинира практически и административни задачи, като осигурява възможност за 
надграждане на квалификацията и бъдещо професионално развитие в сферата на недвижимите 
имоти, техническата поддръжка и строителството. 
2.3.2. Агенции за недвижими имоти, извършващи сделки с недвижима собственост 
Придобилият трета степен на професионална квалификация по професията 
„Експлоатация и сделки с недвижими имоти“, работещ в сферата на „Сделки с недвижими 
имоти“, посредничи при покупко-продажби и замени на поземлени имоти, сгради (завършени 
или достигнали етап „груб строеж“) и самостоятелни обекти в сгради; учредяване на право на 
строеж срещу задължение за изграждане на готови обекти; предварителни договори за 
прехвърляне и учредяване на вещни права; съдейства, посредничи и подпомага преките страни 
при сключване на договори за наем, договори за управление на имоти и други сделки, свързани 
с вещни права върху недвижими имоти. Изготвя предварителен договор между преките страни 
по сделките, когато те са се договорили за такъв. Консултира клиентите за нормативните 
изисквания за съдържание на договорите, възможните допълнителни условия по тях и 
съдейства за постигане на съгласие при водене на преговори между преките страни по 
сделките. 
Придобилият трета степен на професионална квалификация по професията 
„Експлоатация и сделки с недвижими имоти“, работещ в специализацията „Сделки с 
недвижими имоти“,  извършва дейността си самостоятелно, в агенция за недвижими имоти, в 
строителна или друга компания, като спазва всички законови и подзаконови нормативни 
актове, отнасящи се до конкретната дейност. Когато е нает по трудов или граждански договор, 
съблюдава действащите вътрешнофирмени стандарти, процедури и правила за работа, както и 
законосъобразните нареждания на ръководителя съгласно възприетата структура и йерархия в 
организацията, за която работи. Той/Тя оформя всички документи, изисквани при 
осъществяване на функциите му – оферти, договори за посредничество, протоколи за огледи, 
разписки за стоп-капаро/депозит, протоколи за въвод във владение и др.  
Придобилият трета степен на професионална квалификация по професията 
„Експлоатация и сделки с недвижими имоти“, работещ в специализацията „Сделки с 
недвижими имоти“, осъществява контакти и поддържа база данни с клиенти. Прави проучване 
на пазара за намиране на най-подходящите насрещни оферти според зададените критерии от 
клиентите. Набира, проучва, обработва, рекламира и предлага оферти за имоти. Организира и 
провежда огледи на подбраните обекти, като се съобразява с възможностите на клиентите, и